Hospodárska a sociálna rada 
      Slovenskej republiky
        Viera Tomanová
              predseda

                                                                                              Na rokovanie vlády SR
                                                                                              dňa   14.  10.  2009
                             				                       číslo mat. UV – 29617/2009
								k bodu  5

. 

Stanovisko
k
Návrhu zákona, ktorým sa mení a doplní zákon č. 5/2004 Z. z. o službách  zamestnanosti a o zmene a doplnení niektorých zákonov v znení neskorších predpisov

K predmetnému návrhu zákona sociálni partneri predložili stanoviská, ktoré sú v prílohe: 

     Asociácia zamestnávateľských zväzov a združení SR

Stanovisko
k návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov 

Všeobecne k návrhu : 
Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe aktuálnej potreby prijatia ďalších legislatívnych riešení na zmiernenie dopadov globálnej ekonomickej krízy na zamestnanosť najmä  vybraných skupín uchádzačov o zamestnanie. 
Predkladaný návrh zákona kontinuálne nadväzuje na Návrh opatrení na zmiernenie dopadov globálnej finančnej krízy a hospodárskej krízy na zamestnanosť, schválený uznesením vlády SR č. 100 z 2. februára 2009, zákon č. 49/2009 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a na zákon č. 108/2009 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a o zmene a doplnení niektorých zákonov. 
Nové aktívne opatrenia na trhu práce prijaté v marci a apríli tohto roka boli prioritne zamerané na vytvorenie legislatívnych podmienok na podporu udržania zamestnanosti a na podporu vytvárania nových pracovných miest, vrátane podpory samostatnej zárobkovej činnosti, a to prostredníctvom príspevku na podporu udržania pracovných miest, príspevku na podporu vytvorenia nového pracovného miesta, príspevku ku mzde zamestnanca, príspevku na podporu samostatnej zárobkovej činnosti a príspevku na samostatnú zárobkovú činnosť v oblasti spracovania poľnohospodárskych výrobkov a obchodovania s nimi.
Následkom globálnej ekonomickej krízy dochádza k nárastu počtu občanov, ktorí stratili zamestnanie z organizačných dôvodov výpoveďou zo strany zamestnávateľa alebo dohodou z tých istých dôvodov. 
V súčasnom období sa značne ohrozenou skupinou stávajú aj občania mladší ako 25 rokov veku, ktorí skončili sústavnú prípravu na povolanie v dennej forme štúdia pred menej ako dvomi rokmi a nezískali svoje prvé pravidelné platené zamestnanie, t.j. zamestnanie, ktoré trvalo viac ako šesť po sebe nasledujúcich mesiacov (absolventi škôl), ktorí v tomto čase vstupujú na trh práce a ktorí si v dôsledku znižovania počtu voľných pracovných miest ťažšie hľadajú uplatnenie na trhu práce. Tieto skupiny sú v tomto čase najviac ohrozenými znevýhodnenými uchádzačmi o zamestnanie na trhu práce. 

Aj preto je cieľom predkladaného návrhu vytvoriť priaznivejšie legislatívne podmienky na podporu vstupu a zotrvania na trhu práce pre uvedené skupiny znevýhodnených uchádzačov o zamestnanie.  
Ide o dočasné uvoľnenie podmienok na poskytovanie príspevku na podporu vytvorenia nového pracovného miesta podľa § 50e zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon“) pre tieto dve znevýhodnené skupiny uchádzačov o zamestnanie a  príspevku na podporu samostatnej zárobkovej činnosti podľa § 49 zákona pre absolventov škôl.
Návrh zákona zároveň obsahuje riešenie na zamedzenie negatívnych javov súvisiacich s možnými zámermi rušenia pracovných miest u zamestnávateľa, ktorému sa poskytuje príspevok na podporu vytvorenia nového pracovného miesta podľa § 50e zákona pre občanov, ktorí stratili zamestnanie z organizačných dôvodov výpoveďou zo strany zamestnávateľa alebo dohodou z tých istých dôvodov, a to ustanovením šesťmesačného obdobia, po ktorom je možné podporiť opätovné prijatie do zamestnania zamestnanca prepusteného z organizačných dôvodov u toho istého zamestnávateľa.
Predkladaný návrh zákona si nevyžiada zvýšené nároky na rozpočet verejnej správy na roky 2009 a 2010.  
Návrh zákona bol predmetom medzirezortného pripomienkového konania v termíne od 28. septembra 2009  do 6. októbra 2009.
Návrh zákona bol zaslaný prostredníctvom Portálu právnych predpisov povinne pripomienkujúcim subjektom a ostatným subjektom, ktorých sa problematika návrhu zákona týka, spolu 57 pripomienkujúcim subjektom. Do určeného termínu sa vyjadrilo 39 pripomienkujúcich subjektov s celkovým počtom pripomienok 19, z toho 2 zásadné pripomienky. Pripomienky nezaslalo 24 pripomienkujúcich subjektov a 24 pripomienkujúcich subjektov neuplatnilo pripomienky. Výsledky pripomienkového konania sú uvedené vo vyhodnotení pripomienkového konania.

Stanovisko :
AZZZ SR berie materiál na vedomie. 
Záver :
AZZZ SR odporúča zobrať materiál na vedomie a odporučiť ho na ďalšie legislatívne konanie.

Konfederácia odborových zväzov Slovenskej republiky

S T A N O V I S K O

k  návrhu zákona ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov

	KOZ SR nemá k predloženému návrhu zákona zásadné pripomienky. Za dôležité však považuje, aby body č. 2, č. 4.  a č. 6  boli platné nie len do 31. 12. 2010 ale trvale. 

Záver:
KOZ SR  odporúča predložený návrh zákona  na ďalšie legislatívne konanie. 

Stanovisko Republikovej únie zamestnávateľov

k návrhu zákona ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov

Stručný popis podstaty predkladaného materiálu a najmä jeho relevancie z hľadiska RÚZ
Materiál predkladá na rokovanie Hospodárskej a sociálnej rady SR Ministerstvo práce sociálnych vecí a rodiny SR na základe návrhov opatrení na zmiernenie dopadov globálnej finančnej krízy a hospodárskej krízy na zamestnanosť. 

Návrhom zákona sa dočasne zmierňujú podmienky na poskytnutie príspevku na vytvorenie nového pracovného miesta, pričom vybraní uchádzači o zamestnanie nemusia byť už vedený v evidencií nezamestnaných najmenej 3 mesiace, aby naň zamestnávateľ získal uvedený príspevok. Ide o taxatívne vymedzené okruhy uchádzačov akými sú občania mladší ako 25 rokov veku, ktorí skončili sústavnú prípravu na povolanie v dennej forme štúdia pred menej ako dvomi rokmi a nezískali svoje prvé pravidelné platené zamestnanie.

Zároveň sa návrhom zákona ustanovujú mantinely tak, aby nebolo možné poberanie príspevku zneužívať. 

V období od 1. decembra 2009 do 31. decembra 2010  sa na účely poskytnutia príspevku na samostatnú zárobkovú činnosť podľa § 49 nevyžaduje splnenie podmienky vedenia v evidencii uchádzačov o zamestnanie najmenej tri mesiace u znevýhodneného uchádzača o zamestnanie podľa § 8 ods. 1 písm. a). Príspevok na samostatnú zárobkovú činnosť môžu získať občania mladší ako 25 rokov veku, ktorí skončili sústavnú prípravu na povolanie v dennej forme štúdia pred menej ako dvomi rokmi a nezískali svoje prvé pravidelné platené zamestnanie. Príspevok na samostatnú zárobkovú činnosť sa poskytuje  najskôr odo dňa nasledujúceho po dni nadobudnutia právoplatnosti rozhodnutia o zaradení uchádzača o zamestnanie do evidencie uchádzačov o zamestnanie.

Pokiaľ ide o finančné krytie týchto návrhov,  návrh zákona si nevyžiada zvýšené nároky na rozpočet verejnej správy na rok 2010 a výdavky na tieto príspevky budú hradené z prostriedkov rozpočtu EÚ – Európskeho sociálneho fondu a z prostriedkov na spolufinancovanie zo štátneho rozpočtu v pomere 85: 15. Na národný projekt I-2 bola uzatvorená zmluva o poskytnutí nenávratného finančného príspevku do výšky 85,0 mil. eur, z ktorej sa poskytujú príspevky na §§ 49, 50a, 50b-c, 51a, 53, 53a, a 53b zákona o službách zamestnanosti a čerpanie k 30.9.2009 je na cca 51,0% z alokácie. Na národný projekt I-2 A bola uzatvorená zmluva do výšky 43,7 mil. eur na oprávnené aktivity, ktorými sú poskytovanie príspevkov na §§ 50e, 50f a 50g zákona o službách zamestnanosti a čerpanie je na cca 12% z alokácie. 

Postoj  RÚZ k predkladanému materiálu
RÚZ berie predložený materiál na vedomie.
Pripomienky RÚZ k predkladanému materiálu
RÚZ berie predložený materiál na vedomie a nemá k nemu pripomienky. 

  

Materiál na  rokovanie 
Hospodárskej a sociálnej rady vlády SR  

Stanovisko
k návrhu zákona ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov

Všeobecne k návrhu :

Návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „návrh zákona“) predkladá MPSVR SR na základe aktuálnej potreby prijatia ďalších legislatívnych riešení na zmiernenie dopadov globálnej ekonomickej krízy na zamestnanosť najmä  vybraných skupín uchádzačov o zamestnanie. 
Predkladaný návrh zákona kontinuálne nadväzuje na kroky na zmiernenie dopadov globálnej finančnej hospodárskej krízy (uznesenie vlády SR č. 100 z 2. februára 2009, zákon č. 49/2009 Z. z., zákon č. 108/2009 Z. z.) 
V súčasnom období sa značne ohrozenou skupinou stávajú aj občania mladší ako 25 rokov veku, ktorí skončili sústavnú prípravu na povolanie v dennej forme štúdia pred menej ako dvomi rokmi a nezískali svoje prvé pravidelné platené zamestnanie (absolventi škôl). 
Cieľom predkladaného návrhu je preto vytvoriť priaznivejšie legislatívne podmienky na podporu vstupu a zotrvania na trhu práce pre absolventov škôl a opätovný vstup na trh práce pre niektoré skupiny znevýhodnených uchádzačov o zamestnanie, t.j. osôb, ktoré sa stali nezamestnanými z dôvodu skončenia pracovného pomeru z organizačných dôvodov, ohrozenia chorobou z povolania, dosiahnutia najvyššej prípustnej expozície alebo z dôvodu dosiahnutia veku, pre ktorý nemôžu vykonávať pôvodné zamestnanie. Ide o dočasné uvoľnenie podmienok na poskytovanie príspevku na podporu vytvorenia nového pracovného miesta podľa § 50e zákona. 
Návrhom zákona sa zároveň rieši zamedzenie negatívnych javov súvisiacich s možnými zámermi rušenia pracovných miest u zamestnávateľa, ktorému sa poskytuje príspevok na podporu vytvorenia nového pracovného miesta podľa § 50e zákona pre občanov, ktorí stratili zamestnanie z organizačných dôvodov výpoveďou zo strany zamestnávateľa alebo dohodou z tých istých dôvodov, a to ustanovením šesťmesačného obdobia, po ktorom je možné podporiť opätovné prijatie do zamestnania zamestnanca prepusteného z organizačných dôvodov u toho istého zamestnávateľa.
Predkladaný návrh zákona si nevyžiada zvýšené nároky na rozpočet verejnej správy na roky 2009 a 2010.  
Návrh zákona bol predmetom medzirezortného pripomienkového konania v termíne od 28. septembra 2009  do 6. októbra 2009.

Pripomienky k návrhu :

ZMOS  k predloženému návrhu neuplatňuje zásadné pripomienky. 

Záver :

ZMOS navrhuje, aby HSR SR predložený  materiál schválila.

                                                                                            	  	Ing. Milan Muška 
                                                                                             	          výkonný podpredseda 

V Bratislave  13. 10. 2009
Za správnosť: Strečková